Псэм дыхьэ Iуэхур къыптехьэлъэркъым
Зэчий зыбгъэдэлъ, зыпэрыт Iуэхум зэфIэкI къыщызыгъэлъагъуэ щIалэгъуалэр, ди гуапэ зэрыхъунщи, ди мащIэкъым. Абыхэм ящыщ зыщ «Къэбэрдей-Балъкъэр» КъТРК-м и радиом и журналист, КъБР-м и ЩIалэгъуалэ правительствэм щэнхабзэмкIэ и министр Дзэгъащтэ Азэмэт. Жэуаплыныгъэ зыпылъ апхуэдэ къалэнхэр и пщэ дэлъми, ар нэхъыбэу къызэрацIыхур пародие жанрыр къызэхъулIэ артистущ. КъБКъУ-м ФилологиемкIэ и институтым адыгэбзэмрэ литературэмкIэ и къудамэр къэзыуха Дзэгъащтэр а Iуэхум зэрыдихьэха хъуар къэтщIэну упщIэ зыбжанэкIэ зыхуэдгъэзащ.
— Азэмэт, зыгуэрым зыпыпщIыжыным дауэ ухуэкIуат?
— Iуэхур къыщежьар КъБКъУ-м ФилологиемкIэ и институтым адыгэбзэмрэ литературэмкIэ и къудамэм сыщыщIэса зэманырщ. Ди гупым хъыджэбз цIыкIу гуэр хэст, гъэщIэгъуэну егъэджакIуэхэм запищIыжу. Хъыджэбз цIыкIум зэманкIэ сыкIэлъыплъри, сэри схуэщIыну къысщыхъуащ. Дезыгъаджэхэм запысщIыжу щIэздзэри, къызэхъулIэрт. Апхуэдэу, къыздеджэхэм фIэкIа сыкъамыщIэу, абыхэм зыгуэрхэм зыпызагъэщIыжурэ илъэситIкIэ екIуэкIащ.
ИужькIэ тхакIуэ цIэрыIуэ IутIыж Борис и пшыхь къызэрагъэпэщауэ утыкум сыкъихьауэ щытащ. ЗэIущIэм хэтхэр хэти IутIыжым и усэхэм, хэти и гушыIэхэм къеджащ. «Слабое звено» теленэтыныр екIуэкIырт абы щыгъуэм, абы тесщIыкIыжри, «Пародие на слабое звено» номер зэхэзгъэувати, ар згъэлъэгъуащ. ИкъукIэ си гуапэ хъуауэ пэшым щIэсхэм Iэгуауэшхуэ схуаIэтат. Утыку сыкъикIыжа иужькIэ Мысостышхуэ Пщызэбий къызбгъэдыхьэри къызжиIат: «Дэ илъэситхукIэ худогъаджэ артист IэщIагъэм. Уэ иджыпсту утыку узэритам унэсын папщIэ, илъэс IэджэкIэ узэлэжьыжын хуейщ. Артист нэсым ухуэдэщ, сыт хуэдэ утыкуи урагъэхьэ хъунущ». Абы и щытхъу псалъэхэм Iуэхум нэхъ сытрагъэгушхуащ.
— Хэт сымэ я образхэр нэхъ къохъулIэу къэплъытэрэ?
— Сэ нэхъыбэу зызыпысщIыжыр дезыгъаджэхэрат. Утыку укъыщихьэкIэ бгъэлъэгъуэн хуейр цIыхухэм фIыуэ яцIыху образхэрщ. Зэгуэрым Бещтокъуэ Хьэбас и пшыхь ирагъэкIуэкIыу Нало Заур, ХьэIупэ ДжэбрэIил, Тут Заур сымэ къыщыпсалъэу зэхэсхащ. Абыхэм я псэлъэкIэр, утыку итыкIэр сигу ирихьри, запысщIыжу щIэздзащ.
— Утыкушхуэм япэу ущихьар къэдгъэщIэжыт.
— Абы щыгъуэ иджыри сыстудентт. Профсоюзхэм ЩэнхабзэмкIэ я унэм и режиссёр нэхъыщхьэ Гумэ Маринэ «Удыхьэшхынумэ, къеблагъэ!» пшыхьым сыхэтыну сригъэблэгъат. Мо артистышхуэхэм я гъусэу утыку сихьэныр сэркIэ пщIэшхуэт. «Мыбыхэм садэхъуну, садекIуэкIыфыну пIэрэ?» — жысIэу дзыхь зыхуэзмыщIыжурэ, Маринэ сытригъэгушхуауэ щытащ. Пшыхь нэужьым КъБР-м щIыхь зиIэ и артист Балъкъэр Юрэ зыкъысхуигъазэри: «Япэ утыку ихьэгъуэр псоми фIыуэ къехъулIэркъым, ауэ уэ пхузэфIэкIащ хъарзынэу зыкъэбгъэлъэгъуэн, цIыхухэм ягу удыхьащи, адэкIи егъэфIакIуэ», — жиIэри къысщытхъуащ. Абдежым къыщыщIэздзауэ гушыIэ пщыхьэщхьэхэм сыхэту къокIуэкI. Пародист Дым Елдаррэ сэрэ «ХьэIупэ плюс теленэтын», «Кто хочет стать миллионером?», «Дискотека 80-х» фIэщыгъэхэр зиIэ пародиехэр дгъэхьэзырауэ догъэлъагъуэ.
— Азэмэт, журналист, артист IэщIагъэхэр зэдыбохь. Зыр адрейм зэран хуэхъуркъэ?
— Иджыри седжэу журналист IэщIагъэм сыпэрыхьауэ щытащ. А лэжьыгъэм икъукIэ сыдихьэхыу икIи сфIэгъэщIэгъуэну сыпэрытщ. Утыкум сызэритым и гугъу пщIымэ, ар лэжьыгъэу къэслъытэркъым, атIэ си псэм дыхьэ Iуэхуу аращ.
— Упсэу, Азэмэт! ЦIыхухэр бгъэгуфIэу, фIыуэ укъалъагъуу утыкум уитщи, уи мурадхэр Тхьэм къуигъэхъулIэ!
Хъупэ Марьянэ.
